Boer vermoor jaar ná seun se doodArgieffoto: Reint Dykema Die polisie ondersoek ŉ saak van moord nadat die liggaam van Louis-John Botha (64) Maandagoggend in ŉ waterkuil op sy plaas, Gwelo, naby Swartwater in Limpopo aangetref is. Kol. Ronel Otto, provinsiale polisiewoordvoerder, het aan Maroela Media gesê Botha was die naweek alleen op sy plaas. Sy vriende het bekommerd geraak nadat hulle hom nie in die hande kon kry nie. “Toe hulle teen Sondag nog niks van hom gehoor het nie, het hulle sy bure gebel en gevra om te gaan ondersoek instel,” het Otto gesê. Sy het gesê toe die buurman Sondag by Botha se huis opgedaag, het die huis oop gestaan. Daar was geen teken van Botha nie. Die kluis het oopgestaan en daar was bloed in die huis. “ ŉ Soektog na Botha is dadelik van stapel gestuur. Sy liggaam is vroeg Maandagoggend in ŉ waterkuil, sowat 200 meter ver van sy huis af, opgespoor. Dit is nog nie duidelik hoe hy vermoor is nie.” Otto het gesê daar word in dié stadium vermoed dat kontant en vuurwapens uit die kluis vermis word. “Dit is ook nie dadelik bekend hoeveel verdagtes by die moord betrokke was nie. Volgens voetspore op die toneel, vermoed ons daar is drie verdagtes,” het Otto bygevoeg. Die ondersoek duur voort. Niemand is nog in verband met die voorval in hegtenis geneem nie. Botha se seun, Louis-John jr., is 22 April 2014 in ŉ vliegtuigongeluk dood. Maroela Media het destyds berig hy en sy verloofde, Geogina Joubert, was alleen in die ligte vliegtuig toe dit naby Niekerkshoop, tussen Prieska en Griekwastad in die Noord-Kaap, op ŉ plaas neergestort het. Hulle was met ŉ Pipper 46 (Malibu)-vliegtuig van Kaapstad Internasionale Lughawe onderweg na Swartwater toe die ongeluk plaasgevind het. Lees die opvolgberig hier.